作者:盧仝
標題:冬行三首
內容:蟲豸臘月皆在蟄，吾獨何乃勞其形。小大無由知天命，自顧不及遭霜葉，旦夕保得同飄零。達生何足雲，長年愛伊洛，決計卜長久。賒買裡仁宅，水竹且小有。賣宅將還資，舊業苦不厚。債家徵利心，餓虎血染口。臘風刀刻肌，遂向東南走。賢哉韓員外，勸我莫強取。憑風謝長者，敢不愧心苟。賃載得估舟，估雜非吾偶。壯色排榻席，別座誇羊酒。落日無精光，啞暝被掣肘。漕石生齒牙，洗灘亂相掫。奔澌嚼篙杖，夾岸雪龍吼。可憐聖明朝，還為喪家狗。通運隔南溟，債利拄北斗。揚州屋舍賤，還債堪了不。此宅貯書籍，地濕憂蠹朽。賈僎舊相識，十年與營守。貧交多變態，僎得君子不。利命子罕言，我誠孔門醜。且貴終焉圖，死免慚狐首。何當歸帝鄉，白雲永相友。不敢唾汴水，汴水入東海。汙泥龍王宮，恐獲不敬罪。不敢蹋汴堤，汴堤連秦宮。蹋盡天子土，饋餫無由通。此言雖太闊，且是臣心腸。野風結陰兵，千里鳴刀槍。海月護羈魄，到曉點孤光。上不事天子，下不識侯王。夜半睡獨覺，爽氣盈心堂。顏子甚年少，孔聖同行藏。我年過顏子，敢道不自強。船人雖奴兵，亦有意智長。問我何所得，樂色填清揚。我報果有為，孔經在衣裳。